text: Motorvejsulykke: Hul i vejen lukker fortsat det ene spor 
  21 juni 2017 kl. 17.44
  To lastbiler kørte tidligere i dag sammen i en voldsom trafikulykke. Det ene spor er onsdag aften fortsat lukket på grund af et stort hul i vejen. 
  Trafikulykke på Sønderjyske Motorvej i sydgående retning mellem 63 Bramdrupdam og 64 Kolding V skaber stadig massive kødannelser. Det skyldes, at den ene lastbil tabte store jernplader under ulykken. Det lavede et stort hul i vejen mellem de to vognbaner. Derfor er det fortsat kun ét spor, der er farbart. 
  - Vi har en udfordring i, at der er kommet et stort hul i vejen. Det kan først blive lavet senere, når der er mindre trafik. Men vi gør, hvad vi kan for at speede processen op, siger vagtchef ved Sydøstjyllands, Flemming Lau, til TV SYD.  
  Sydøstjyllands Politi ved ikke, hvornår begge spor bliver åbnet igen. De regner med, det vil tage et par timer at lappe hullet.
  
  
  